(PressFire.no): «Counter-Strike» kom ut i 1999 – og innenfor spillverdenen er jo det en evighet siden.

Senere har det kommet flere versjoner av spillet, og for tiden er det «CS: Global Offensive» som er den de facto «CS»-versjonen «alle» spiller.

Men selv de som spilte originalen følte seg gammel nå, blekner det nok i forhold til «CS:GO»-laget Silver Snipers, hvor snittalderen er på over 70 år!

Laget har allerede begynt treningen for å bli med i turneringer, og ser ikke for seg at de skal bli noen pushover, selv mot ungdommer som har spilt lenge.

- Den store fordelen er at de yngre spillerne undervurderer oss, sier Wanja «Knitting Knight» Godänge (63) til SVT.

Profftrener fra NIP

Laget er startet av og trenes av Ninjas in Pyjamas-grunnlegger Tommy Ingemarsson, som har vært proffspiller i mange år - laget har også fått med Lenovo som sponsor.

Nå tar de sikt på å delta under det enorme datatreffet Dreamhack Winter i starten av desember.

- Det kommer til å bli kjempespennende, og de kommer til å få en match. De kommer til å få en overraskelse, fortsetter Knitting Knight.

Treneren er fornøyd med innsatssen til gruppa.

- De er herlige. De ønsker virkelig å lære seg spillet. De suger i seg ny informasjon og går virkelig inn for det, sier Ingemarsson.

I tillegg til «Knitting Knight» spiller også Öivind «Windy» Toverud, Bertil «Berra Bang» Englund, Abbe «BirDie» Drakborg og Monica «Teen Slayer» Idenfors på Silver Snipers.

Skal utfordre ungdommen

Foran Dreamhack har laget tatt imot utfordringer fra andre, og mer enn tjue lag står i kø for å spille mot pensjonistene.

- Det er en fantastisk greie når vi når hverandre på kryss og tvers av generasjonene. Jeg kan begynne å spille med barnebarna mine, stemmer Bertil «Berra Bang» Englund i – han er eldstemann i troppen, på 81 år.

På hjemmesiden til laget finnes både statistikk og bilder, og selv om det ikke er så imponerende greier (KDA-en er ikke akkurat super), så er laget nytt – og spiller for å ha det moro.

- Det er så kult når jeg treffer! Da jubler jeg, så det er kjempegøy. Jeg er aggressiv, sier Knitting Knight til SVT.